**AIŠKINAMASIS RAŠTAS**

**SAVIVALDYBĖS TARYBOS SPRENDIMO PROJEKTUI „DĖL SAVIVALDYBĖS BŪSTO NUOMOS SĄLYGŲ PAKEITIMO“**

**1. Sprendimo projekto esmė, tikslai ir uždaviniai.**

Sprendimo projektu yra siūloma patenkinti savivaldybės būsto nuomininkų prašymus pakeisti nuomos sąlygas ir nuomoti jiems būstą socialinio būsto sąlygomis. Pateiktų Metinių gyventojo (šeimos) turto (įskaitant gautas pajamas) deklaracijų duomenimis nuomininkai ir jų šeimų nariai atitinka Paramos būstui įsigyti ar išsinuomoti įstatymo 11 straipsnio 2 dalyje nurodytus turto ir pajamų dydžius teisei į paramą būstui išsinuomoti ir Įstatymo 9 straipsnio 1 dalyje nurodytas sąlygas teisei į socialinio būsto nuomą pagrįsti.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos Vyriausybė 2014 m. gruodžio 23 d. priėmė nutarimą Nr. 1487 „Dėl Lietuvos Respublikos Vyriausybės 2001 m. balandžio 25 d. nutarimo Nr. 472 „Dėl valstybės ir savivaldybių gyvenamųjų patalpų nuomos mokesčio apskaičiavimo tvarkos aprašo patvirtinimo“ pakeitimo“, išdėstant jį nauja redakcija. Savivaldybių gyvenamųjų patalpų nuomos mokesčio apskaičiavimo tvarką reglamentuojančio teisės akto – Lietuvos Respublikos Vyriausybės nutarimo pavadinimas šiuo metu yra: „Dėl savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodikos ir bazinio būsto nuomos ar išperkamosios būsto nuomos mokesčių dalies kompensacijos dydžio perskaičiavimo koeficiento patvirtinimo“. Naujoji savivaldybės gyvenamųjų patalpų nuomos mokesčio apskaičiavimo tvarka įsigaliojo nuo 2015 m. sausio 1 d. Šiuo priimtu Lietuvos Respublikos Vyriausybės nutarimu patvirtintoje Savivaldybės būsto, Socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodikoje (toliau-Metodika) nuomos mokesčio lengvatų (nuomą mažinančio koeficiento) taikymas savivaldybės būsto nuomininkams, kuriems savivaldybės gyvenamosios patalpos buvo išnuomotos iki 2002 m. gruodžio 31 d., nenumatytas.

Klaipėdos miesto savivaldybė gyvenamųjų patalpų nuomos mokesčio apskaičiavimą pagal naująją Metodiką pradėjo nuo 2015 m. liepos 1 d. Dėl šios priežasties nuo 2015 m. liepos 1 d. savivaldybės būsto nuomininkams buvo nutrauktas savivaldybės būsto nuomą mažinančio koeficiento taikymas. Pagal Metodiką apskaičiuotas Savivaldybės būsto nuomos mokestis yra artimas arba tolygus rinkoje nuomojamo būsto nuomos mokesčiui. Tokio dydžio nuomos mokestį mokėti neišgalės maždaug 30 proc. visų savivaldybės nuomininkų -vienišų pensininkų, neįgaliųjų, daugiavaikių šeimų ir kt., kuriems, galiojant senajai nuomos mokesčio apskaičiavimo tvarkai, buvo taikomas nuomą mažinantis koeficientas.

Atsižvelgiant į tai, Savivaldybės būsto ir socialinio būsto nuomos tvarkos aprašo, patvirtinto Klaipėdos miesto savivaldybės tarybos 2015 m. liepos 31 d. sprendimu Nr. T2-203, 41 dalyje yra numatyta, kad mažas pajamas gaunantys Savivaldybės būsto nuomininkai, neišgalintys mokėti nuomos mokesčio, gali Savivaldybei teikti rašytinį prašymą dėl būsto nuomos sąlygų pakeitimo ir Metinę gyventojo (šeimos) turto (įskaitant gautas pajamas) už praėjusius metus deklaraciją. Savivaldybės tarybos sprendimas dėl būsto nuomos sąlygų keitimo rengiamas, jei Savivaldybės būsto nuomininko (jo šeimos) deklaruotas praėjusių metų turtas (įskaitant gautas pajamas) atitinka Įstatymo 11 straipsnio 2 dalyje nurodytus dydžius ir nuomininkas ir Lietuvos Respublikos teritorijoje neturi kitų gyvenamosios paskirties nekilnojamųjų daiktų.

Duomenys apie sprendimo projekte nurodytų savivaldybės būsto nuomininkų deklaruotą turtą bei nuomos mokestį yra pateikti lentelėje, pridedamoje prie šio aiškinamojo rašto.

**3. Kokių rezultatų laukiama.**

Savivaldybės tarybai priėmus sprendimą:

3.1. Būtų patenkinti nuomininkų prašymai ir užtikrintos jų ir jų šeimos narių teisės į tolesnę būsto nuomą socialinio būsto nuomos sąlygomis;

3.2. Nuomininkai privalės pasirašyti Socialinio būsto nuomos sutartis. Socialinio būsto nuomos mokestis jiems bus skaičiuojamas nuo 2015 m. liepos 1 d.

3.3. Nuomininkai, pasirašę socialinio būsto nuomos sutartis, praras Įstatyme numatytą teisę nusipirkti nuomojamą būstą rinkos kaina;

3.4. Nuomininkai privelės kiekvienais metais Gyventojų turto deklaravimo įstatymo nustatyta tvarka Valstybinei mokesčių inspekcijai teikti Metines gyventojo (šeimos) turto (įskaitant gautas pajamas) deklaracijas.

3.5. Atitinkantys Įstatymo21 straipsnio 2 dalies reikalavimus, nuomininkai galės prašyti atleidimo nuo nuomos mokesčio mokėjimo savivaldybės biudžeto sąskaita;

3.6. Nuomininkai galės prašyti mažesnio (atitinkančio normatyvinį) bendro naudingo ploto būsto.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Sprendimui įgyvendinti lėšų nereikia.

**7. Galimos teigiamos ar neigiamos sprendimo priėmimo pasekmės.**

Nėra.

**PRIDEDAMA.** Duomenys apie savivaldybės būsto nuomininkus, jų deklaruotas 2014 metų pajamas ir nuomos mokestį, 1 lapas.

Socialinio būsto skyriaus vedėja Danguolė Netikšienė